《赠汪苕文民部》
清代·梁佩兰

垂杨叶老莺乱飞，牡丹花尽黄蜂稀。桑乾河水长三尺，渡头舟子催人归。

我独临时归不得，搔首看天判南北。长安当面背面尘，孤客缁衣素衣色。

结交有何意，要识公与卿。蹩躠骑短驴，翻来马狰狞。

马长驴短坠沟下，睨人玉鞭鞭玉马。投刺多逢谒者嗤，入门反被官奴骂。

斸桐为琴琴有心，缲丝作弦弦有音。提琴拊弦按宫徵，不向大雅当谁寻。

羡君文章飞健笔，爱君诗句无人匹。若复相寻不相见，男儿何处投胶漆。

上天一明月，照尽万古人。人人就月照，安问故与新。

我有一颗珠，得自龙王宫。十年系衣带，光彩与月同。

试持比月恐不及，海中长有鲛人泣。

作者简介：梁佩兰（1629 ～1705）清初诗人。字芝五，号药亭、柴翁、二楞居士，晚号郁洲，广东南海人。年近六十方中进士，授翰林院庶吉士。未一年，遽乞假归，结社南湖，诗酒自酬。其诗歌意境开阔，功力雄健俊逸，为各大诗派一致推崇，被时人尊为“岭南三大家”与“岭南七子”之一。 著有《六莹堂前后集》等。